b'\n_START_ARTICLE_\nDaniel T\xc5\xa1onkadze\n_START_PARAGRAPH_\nDaniel T\xc5\xa1onkadze (georg. \xe1\x83\x93\xe1\x83\x90\xe1\x83\x9c\xe1\x83\x98\xe1\x83\x94\xe1\x83\x9a \xe1\x83\xad\xe1\x83\x9d\xe1\x83\x9c\xe1\x83\xa5\xe1\x83\x90\xe1\x83\xab\xe1\x83\x94, Daniel T\xc5\xa1\'onkadze, 1830 \xe2\x80\x93 16. kes\xc3\xa4kuuta 1860) oli georgialainen kirjailija, joka tunnetaan erityisesti pienoisromaanistaan Suramis tsikhe ("Suramin linnoitus")._NEWLINE_T\xc5\xa1onkadze syntyi talonpoikaisperheeseen Du\xc5\xa1etin l\xc3\xa4hell\xc3\xa4. H\xc3\xa4nen syntym\xc3\xa4kyl\xc3\xa4ns\xc3\xa4 yhteis\xc3\xb6 koostui georgialaisista ja osseeteista. T\xc5\xa1onkadze sai koulutuksensa Vladikavkazin ja Tbilisin seminaareissa, ja opetti osseetin kielt\xc3\xa4 Stavropolissa ja Tbilisiss\xc3\xa4 1850-luvulla. Samaan aikaan h\xc3\xa4n toimi kirkon virkamiehen\xc3\xa4, mutta hylk\xc3\xa4si my\xc3\xb6hemmin t\xc3\xa4m\xc3\xa4n ammatin._NEWLINE_Suuri osa h\xc3\xa4nen ty\xc3\xb6st\xc3\xa4\xc3\xa4n keskittyi georgialaiseen ja ossetialaiseen kansanperinteeseen. H\xc3\xa4n oli valmistumatta j\xc3\xa4\xc3\xa4neen osseetti-ven\xc3\xa4j\xc3\xa4-sanakirjan tekij\xc3\xa4, ja kirjoitti muistiin kokoelman ossetialaisia sananlaskuja k\xc3\xa4ytt\xc3\xa4en professori Andreas Sj\xc3\xb6grenin kielelle kehitt\xc3\xa4m\xc3\xa4\xc3\xa4 aakkostoa. T\xc3\xa4st\xc3\xa4 syyst\xc3\xa4 jotkut pit\xc3\xa4v\xc3\xa4t h\xc3\xa4nt\xc3\xa4 "ossetialaisen kirjallisuuden is\xc3\xa4n\xc3\xa4". T\xc5\xa1onkadzen ensimm\xc3\xa4inen ja viimeinen julkaistu teos, Suramis tsikhe, sai osakseen pitk\xc3\xa4aikaista menestyst\xc3\xa4. Se julkaistiin vuosina 1859\xe2\x80\x931960 georgialaisessa Tsiskari-lehdess\xc3\xa4. Pienoisromaani on sekoitus kansanperinnett\xc3\xa4, historiaa, poliittista protestia ja romanttista draamaa, jossa T\xc5\xa1onkadze hy\xc3\xb6kk\xc3\xa4\xc3\xa4 intohimoisesti maaorjuutta vastaan. Sensuurisyist\xc3\xa4 tarinalle annettiin keskiaikainen asetelma, ja se oli t\xc3\xa4ynn\xc3\xa4 allegorioita: tuon aikaista yhteiskuntapoliittista j\xc3\xa4rjestelm\xc3\xa4\xc3\xa4 symboloi rapistuva Suramin linnoitus, joka vaatii el\xc3\xa4v\xc3\xa4n henkil\xc3\xb6n haudattavaksi muuriensa sis\xc3\xa4puolelle pysy\xc3\xa4kseen pystyss\xc3\xa4. Novellan teki kuuluisammaksi tunnettu armenialainen elokuvaohjaaja Sergei Parad\xc5\xbeanov, joka ohjasi palkintoja saaneen Ambavi Suramis tsikhitsan 1980-luvulla._NEWLINE_T\xc5\xa1onkadze kuoli tuberkuloosiin vain kolmenkymmenen vuoden ik\xc3\xa4isen\xc3\xa4, ja h\xc3\xa4nen sukulaisensa tuhosivat useita h\xc3\xa4nen kirjoituksiaan mahdollisen tartunnan l\xc3\xa4htein\xc3\xa4.'